ครม.เห็นชอบลดภาษีอากรการนำเข้ารถยนต์ไฟฟ้าแบบแบตเตอรี่สำเร็จรูป และแบบประกอบสำเร็จรูปนำเข้าทั้งคัน
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรีมีมติเห็นชอบร่างประกาศกระทรวงการคลัง ให้ลดอัตราภาษีอากรและยกเว้นอัตราภาษีศุลกากร สำหรับการนำเข้ารถยนต์ไฟฟ้าแบบแบตเตอรี่สำเร็จรูปและการนำเข้ารถยนต์ไฟฟ้าแบบประกอบสำเร็จรูปนำเข้าทั้งคัน (CBU) ที่ได้รับสิทธิพิเศษทางอากรและศุลกากร ภายใต้ความตกลงเขตการค้าเสรี (FTA) และการนำเข้าทั่วไปในปี  2565-2566 ได้แก่ การนำเข้ารถยนต์ไฟฟ้าแบบ CBU ขนาดเล็ก ราคาขายปลีกแนะนำไม่เกิน 2 ล้านบาท ใช้สิทธิ FTA ภาษีอากรไม่เกินร้อยละ 40 ให้ยกเว้นอากร  กรณีใช้สิทธิ FTA ภาษีอากรเกินร้อยละ 40 ให้ลดลงอีกร้อยละ 40 สำหรับกรณีนำเข้าทั่วไป อากรร้อยละ 80 ให้ลดลงเหลือร้อยละ 40 และการนำเข้ารถยนต์ไฟฟ้าแบบ CBU ขนาดกลาง ราคาขายปลีกแนะนำตั้งแต่ 2-7  ล้านบาท ใช้สิทธิ FTA อากรไม่เกินร้อยละ20 ให้ยกเว้นอากร กรณีใช้สิทธิ FTA อากรร้อยละ 20 ให้ลดลงอีกร้อยละ 20 สำหรับอัตราอากรนำเข้าทั่วไปให้ลดลงเหลือร้อยละ 60 การลดอัตราอากรศุลกากรดังกล่าวคาดว่าภาครัฐจะสูญเสียรายได้ประมาณ 60,000 ล้านบาท  แต่เพื่อช่วยส่งเสริมการใช้รถยนต์ไฟฟ้าภายในประเทศ ลดผลกระทบด้านสิ่งแวดล้อม และก่อให้เกิดการผลิตรถยนต์ไฟฟ้าภายในประเทศไทยยิ่งขึ้น โดย ครม. เห็นควรให้ระบุวันมีผลใช้บังคับของร่างประกาศฯ ให้สอดคล้องกับมติ ฝคณะกรรมการนโยบายยานยนต์ไฟฟ้าแห่งชาติ ครั้งที่ 3/64 (ครั้งที่ 4) และครั้งที่ 1/65 (ครั้งที่ 5) เมื่อวันที่ 14 ม.ค. 65 ที่ผ่านมา